পরিকল্পনা কমিশনের সাধারণ অর্থনীতি বিভাগের সদস্য (সিনিয়র সচিব) ড. শামসুল আলম কালের কণ্ঠকে বলেন, ‘সরকারের ভিশন ২০২১ বাস্তবায়নের যে স্বপ্ন ছিল, সেটি বাস্তবায়নের হাতিয়ার ছিল ষষ্ঠ পঞ্চবার্ষিক পরিকল্পনা। সেখানে আমরা কিছু সূচক অর্জন করতে পারিনি এটা যেমন ঠিক, তেমনি অনেক সূচক অর্জনও হয়েছে।’ তিনি বলেন, ‘ষষ্ঠ পঞ্চবার্ষিক পরিকল্পনা বাস্তবায়নের সময় দেশে ৫ শতাংশ থেকে প্রবৃদ্ধি ৬ শতাংশে উন্নীত হয়েছে। সেটি ছিল রেকর্ড। প্রাথমিক শিক্ষা ও স্বাস্থ্য খাতেও ব্যাপক উন্নতি ঘটেছে। তবে প্রবৃদ্ধি নিয়ে আমাদের লক্ষ্যমাত্রা কিছুটা উচ্চাভিলাষী ছিল। সে জন্য জিডিপি প্রবৃদ্ধির লক্ষ্য অর্জিত হয়নি।’ শামসুল আলম অনেকটা আক্ষেপ প্রকাশ করে বলেন, ‘ব্যক্তি খাতের বিনিয়োগ আমরা যতটা বাড়াতে চেয়েছি, ততটা বাড়েনি। কারণ, অবকাঠামো ঘাটতি ছিল, যেটা কাটিয়ে উঠতে পারিনি। তবে এটা ঠিক, দেশ পরিকল্পিতভাবে এগোচ্ছে।’